Tarybos reglamentas (EB) Nr. 2467/96
1996 m. gruodžio 17 d.
iš dalies keičiantis Reglamentą (EEB) Nr. 571/88 dėl žemės ūkio valdų struktūros tyrimų organizavimo Bendrijoje
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 43 straipsnį,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
kadangi 1988 m. vasario 29 d. Tarybos reglamente (EEB) Nr. 571/88 dėl žemės ūkio valdų struktūros tyrimų organizavimo Bendrijoje 1988-1997 m. [3] yra numatyta nuo 1988 m. iki 1997 m. įgyvendinti keturių žemės ūkio valdų struktūros tyrimų programą; kadangi toji programa tęsia Bendrijos žemės ūkio struktūrų tyrimus, pirmasis iš kurių buvo atliktas 1966-1967 m.; kadangi minėtame reglamente yra numatyta įsteigti Eurofarmo duomenų banką, kuriame būtų saugomi, apdorojami ir platinami tyrimų rezultatai;
kadangi žemės ūkio valdų struktūros tendencijos yra svarbus veiksnys, į kurį reikia atsižvelgti plėtojant bendrąją žemės ūkio politiką; kadangi tokie struktūros tyrimai pagal panašią tyrimų programą turėtų būti tęsiami ir po 1997 m.; kadangi reikiamų tyrimo rodiklių sąrašą reikėtų nuolat peržiūrėti, kad jame esami rodikliai būtų visapusiškai pagrįsti ir kad būtų atsižvelgta į naujus ar besirandančius poreikius;
kadangi nustatyta, jog Reglamentas (EEB) Nr. 571/88 atitinka tokius tikslus; kadangi būtina pratęsti minėto reglamento taikymą 10 metų laikotarpiui nuo 1998 m. iki 2007 m.;
kadangi vykdant bendrosios žemės ūkio politikos reformą, taip pat ir regioninės politikos reikmėms vis labiau reikia išsamių pagal regionus suskirstytų statistinių duomenų apie valdų struktūrą; kadangi dėl to būtina struktūros tyrimus organizuoti ir atlikti taip, kad rajono lygiu būtų galima pateikti atskirų tyrimų rezultatus; kadangi dėl tos priežasties tyrimų sąnaudos bus didesnės ir reikės didinti Bendrijos skiriamas lėšas 1999-2000 m. pagrindinio tyrimo sąnaudoms padengti;
kadangi tam, kad atliktų tokius tyrimus, ir valstybės narės, ir Bendrija kelerius metus turės šiam tikslui skirti nemažas biudžeto lėšas, kurių didelė dalis turės būti panaudojama Bendrijos institucijų informacinėms reikmėms tenkinti; kadangi dėl to Bendrijos biudžete turėtų būti nuolat daromi atidėjimai būtinoms lėšoms kaupti, kad Bendrija galėtų skirti lėšų tyrimams atlikti ir tyrimų rezultatų apdorojimo bei platinimo per Eurofarmo sistemą sąnaudoms padengti;
kadangi, įgyvendinant šį reglamentą ir ypač Eurofarmo projektą, Europos Bendrijų statistikos tarnybai perduotais individualiais duomenimis turi būti disponuojama pagal Reglamento (Euratomas, EEB) Nr. 1588/90 dėl duomenų, kuriems taikomas statistinis konfidencialumas perdavimo Europos Bendrijų statistikos tarnybai [4] nuostatas;
kadangi finansinės orientacinės sumos, nurodytos 1995 m. kovo 6 d. Europos Parlamento, Tarybos ir Komisijos deklaracijos 2 punkte, yra įtrauktos į šį reglamentą visam programos trukmės laikui, nekeičiant biudžeto valdymo institucijai Sutarties suteiktų įgaliojimų;
kadangi norint tokius tyrimus sėkmingai atlikti būtina tęsti glaudų, pasitikėjimu grindžiamą valstybių narių ir Komisijos bendradarbiavimą, ypač per Žemės ūkio statistikos nuolatinį komitetą, įsteigtą Sprendimu 72/279/EEB [5],
PRIĖMĖ ŠĮ REGLAMENTĄ:
1 straipsnis
Šiuo dokumentu Reglamentas (EEB) Nr. 571/88 iš dalies keičiamas taip:
1) pavadinime žodžiai "1988-1997 m." išbraukiami;
2) preambulės dalys iš dalies keičiamos taip:
a) penktoje preambulės dalyje žodžiai "1993-1997 m. laikotarpiu" išbraukiami;
b) devinta preambulės dalis pakeičiama taip:
"kadangi nustatant 1989-1990 m. ir 1999-2000 m. Bendrijos surašymų tvarką būtina pagal galimybes atsižvelgti į Jungtinių Tautų Maisto ir žemės ūkio organizacijos (FAO) rekomendacijas dėl pasaulinių žemės ūkio surašymų, kurie turi būti atlikti apie 1990 m. ir taip pat apie 2000 m.";
3) 1 straipsnyje žodžiai "nuo 1988 m. iki 1997 m." keičiami žodžiais "nuo 1988 m. iki 2007 m.";
4) 2 straipsnis pakeičiamas taip:
"2 straipsnis
1. Laikydamosi FAO rekomendacijų dėl pasaulinių žemės ūkio surašymų, valstybės narės vienu ar keliais etapais atitinkamai nuo 1988 m. gruodžio 1 d. iki 1991 m. kovo 1 d. ir nuo 1998 m. gruodžio 1 d. iki 2001 m. kovo 1 d. atlieka visų žemės ūkio valdų visuotinio surašymo (išsamaus tyrimo) formos pagrindinį tyrimą. Tiriamas laikotarpis - žemės ūkio metai, kurių derlius nuimamas 1989 ar 1990 metais ir 1999 ar 2000 metais.
Tačiau, atlikdamos 1989-1990 m. pagrindinį tyrimą, valstybės narės tam tikriems rodikliams gali taikyti atsitiktinės atrankos tyrimus (toliau - atrankiniai tyrimai); tokiu būdu gauti rezultatai ekstrapoliuojami.
2. Tačiau valstybės narės 1989-1990 m. pagrindinį tyrimą gali atkelti ar nukelti, bet ne daugiau kaip 12 mėnesių, ir tokiu atveju jos atlieka 1989 ar 1990 žemės ūkio metų atrankinį tyrimą.";
5) 3 straipsnis iš dalies keičiamas taip:
a) pirmame sakinyje po žodžių "Žemiau nurodyti žemės ūkio valdų struktūros tyrimai", skliausteliuose įterpiami žodžiai "tarpiniai tyrimai";
b) pridedami šie punktai:
"d) nuo 2002 m. gruodžio 1 d. iki 2004 m. kovo 1 d. apimant žemės ūkio metus, kurių derlius nuimamas 2003 m. (2003 m. struktūros tyrimas);
e) nuo 2004 m. gruodžio 1 d. iki 2006 m. kovo 1 d. apimant žemės ūkio metus, kurių derlius nuimamas 2005 m. (2005 m. struktūros tyrimas);
f) nuo 2006 m. gruodžio 1 d. iki 2008 m. kovo 1 d. apimant žemės ūkio metus, kurių derlius nuimamas 2007 m. (2007 m. struktūros tyrimas).";
6) 4 straipsnis pakeičiamas taip:
"4 straipsnis
Atlikdamos atrankinius tyrimus, valstybės narės imasi būtinų priemonių patikimiems įvairaus reikalaujamo lygio suvestiniams duomenims gauti, o būtent apie:
- regionus, nurodytus 8 straipsnyje,
- rajonus, nurodytus 8 straipsnyje (tik pagrindiniams tyrimams),
- "tikslines zonas";, kaip apibrėžta Reglamente (EEB) Nr. 2052/88 [6] ir Komisijos sprendime 94/197/EB [7] (tik 1999-2000 m. pagrindiniam tyrimui),
ir, jeigu vietiniu požiūriu svarbu, apie žemiau išvardytus teritorinius vienetus:
- "žemės ūkiui nepalankius regionus";, kaip apibrėžta Direktyvos 75/268/EEB [8] 3 straipsnyje, ir "kalnų teritorijas";, kaip apibrėžta to paties straipsnio 3 dalyje,
- pagrindines technines ekonomines gaires, kaip apibrėžta Sprendime 85/377/EEB [9],
- ypatingas technines ekonomines gaires, kaip apibrėžta tame pačiame sprendime.
Valstybės narės imasi būtinų priemonių užtikrinti, kad imtys būtų struktūriškai apibrėžtos taip, kad būtų galima gauti atrankos būdu surinktą informaciją kiekvienai valdai taikant vieną bendrą koeficientą.";
7) šiuo dokumentu 8 straipsnis iš dalies keičiamas taip:
a) 1 dalyje žodžiai "nuo 1993 m. iki 1997 m." pakeičiami žodžiais "nuo 1993 m. iki 2007 m.";
b) po 1 dalies įterpiamos šios dalys:
"2. Rengiant rodiklių sąrašą 1992-2000 m. pagrindiniam tyrimui, Komisija, valstybių narių prašymu ir remdamasi atitinkamais dokumentais, gali leisti valstybėms narėms 15 straipsnyje nustatyta tvarka tam tikriems rodikliams taikyti atsitiktinės atrankos tyrimus.
Rengiant tyrimo rodiklių sąrašą valstybėms narėms jų prašymu ir remiantis atitinkamais dokumentais gali būti leidžiama 15 straipsnyje nustatyta tvarka, pradedant 1997 m. tyrimais, tam tikriems rodikliams taikyti turimą informaciją, gautą ne iš statistikos tyrimų, bet iš kitų šaltinių.
3. 1999-2000 m. pagrindiniame tyrime kiekvienos valdos geografinė padėtis apibrėžiama kodu, kad būtų galima parengti suvestinius duomenis pagal teritorinius vienetus, mažesnius už tyrimo rajoną, arba bent pagal tikslines zonas."
c) buvusi 2 dalis tampa 4 dalimi; jos tekstas pakeičiamas taip:
"4. Rodiklių sąvokos, taip pat regionų, tyrimo rajonų bei kitų teritorinių vienetų ribos ir kodai apibrėžiami laikantis 15 straipsnyje nurodytos tvarkos.";
d) buvusi 3 dalis tampa 5 dalimi;
e) 1, 2 ir 3 išnašos išbraukiamos;
8) 10 straipsnis pakeičiamas taip:
"10 straipsnis
Valstybės narės Europos Bendrijų statistikos tarnybai perduoda 8 straipsnio 1 dalyje nurodytą informaciją, gautą II priede nustatyta tvarka atliekant surašymus ir atrankinius tyrimus, kuri pateikiama individualių duomenų apie kiekvieną valdą forma (toliau - Eurofarmo projektas).
Taikydamos Europos Bendrijų statistikos tarnybos nustatytas vienodas tikrinimo sąlygas ir glaudžiai bendradarbiaudamos su savo kompetentingomis tarnybomis, valstybės narės užtikrina, kad Eurofarmo projekte nustatyta standartine įrašų forma perduoti duomenys būtų išsamūs ir patikimi; tikrindamos individualius duomenis, jos taip pat naudojasi II priedo 9 dalyje nurodytomis tikrinimo lentelėmis.";
9) 14 straipsnio 1 dalis iš dalies keičiama taip:
a) pirmame sakinyje žodžiai "vykdydamos pagrindinį tyrimą ir 3 straipsnyje numatytus tyrimus" pakeičiami žodžiais "vykdydamos 2 ir 3 straipsniuose numatytus tyrimus";
b) kiekvienam Austrijoje, Suomijoje ir Švedijoje atliekamam tyrimui įrašoma tokia maksimali suma:
"- Švedijai - 600000 ekiu,
- Suomijai - 700000 ekiu,
- Austrijai - 1400000 ekiu.";
c) tarp pirmos ir antros pastraipos įterpiama tokia pastraipa:
"Valstybėms narėms, kurios 1999-2000 m. atlieka visuotinį visų žemės ūkio valdų surašymą (išsamų tyrimą) tiriant visus reikalaujamus rodiklius, pirmiau nurodytos sumos padidinamos 50 %.";
d) buvusi antra pastraipa tampa trečiąja pastraipa ir pakeičiama taip:
"Biudžeto valdymo institucija patvirtina metinius asignavimus, neviršydama numatytų finansinių ribų.";
10) 14 straipsnio 2 dalis pakeičiama taip:
"2. Maksimalios metinės orientacinės sumos, kurių reikia Eurofarmo projektui sukurti, vykdyti, privalomai derinti ir valdyti, taip pat jo rezultatams platinti, yra tokios:
- 1989 m. - 480000 ekiu,
- 1990 m. - 440000 ekiu,
- 1991 m. - 240000 ekiu,
- nuo 1992 iki 1998 m. - 80000 ekiu,
- nuo 1999 m. iki 2000 m. - 700000 ekiu,
- nuo 2001 m. iki 2010 m. - 550000 ekiu.
Biudžeto valdymo institucija patvirtina metinius asignavimus, neviršydama numatytų finansinių ribų.";
11) 15 straipsnio 2 dalyje žodžiai "54 balsų dauguma" pakeičiami žodžiais "62 balsų dauguma";
12) Reglamento (EEB) Nr. 571/88 II priedas iš dalies keičiamas taip:
a) 2 dalies pirmoji įtrauka pakeičiama taip:
"- individualių duomenų bankas (IDB), kuriame kaupiami individualūs duomenys apie visas valdas, kurių tiesiogiai negalima identifikuoti (atliekant pagrindinius tyrimus), arba duomenys apie visas valdas arba apie reprezentatyviąją valdų imtį (atliekant tarpinius tyrimus), ir kurio pakanka analizei šio reglamento 4 straipsnyje nurodytais geografiniais lygiais atlikti.";
b) 3 dalyje žodžiai "išskyrus Vokietiją" pakeičiami žodžiais "išskyrus Vokietijos 1988-1997 m. tyrimų individualius duomenis.";
c) 6 dalis iš dalies keičiama taip:
"6. Taikydama išlygas, Vokietija perduoda ne individualius duomenis, o tik lentelėse pateiktus rezultatus, atitinkančius 2 dalyje nurodytą LDB lentelių programą. Ši išlyga nebegalioja atlikus 1988-1997 m. tyrimus.
Baigusi rinkti šios srities duomenis, Vokietija įsipareigoja per 12 mėnesių individualius duomenis sukaupti informacijos magnetinėje laikmenoje viename duomenų apdorojimo centre.";
d) 16 dalis pakeičiama taip:
"16. Pagal atitinkamas savo atsakomybės sritis ir vadovaudamasi Reglamentu (Euratomas, EEB) Nr. 1588/90, Europos Bendrijų statistikos tarnyba ir valstybės narės nustato skubaus konsultavimosi tvarką, kad būtų galima:
- užtikrinti individualių duomenų pagrindu parengtos informacijos konfidencialumą ir statistinį patikimumą,
- informuoti valstybes nares apie tai, kaip šie duomenys yra naudojami."
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1996 m. gruodžio 17 d.